Svrček, Miloš, poslanec NR SR (2023-05-17):
Ďakujem pekne, pán predsedajúci. V prvom rade chcem povedať, že predloženým návrhom zákona nevzniknú žiadne nové požiadavky na rozpočet, nakoľko ide o finančné prostriedky vylúčené zo štátneho rozpočtu v rámci existujúceho programu podpory rozvoja bývania. Nároky na financovanie poskytovanej podpory, ktoré môžu vzniknúť v dôsledku zvýšenia maximálnej výšky podpory pri niektorých účeloch, sú zabezpečené v rozpočte Štátneho fondu rozvoja bývania. Takže čo sa týka na úvod dopadu na verejné financie, tie som povedal, že nevzniknú žiadne nové. A idem teraz k tej legislatívnej úprave, že prečo prichádzam s týmto návrhom zákona, ktorý bol, samozrejme, pochopiteľne odkomunikovaný aj na ministerstve dopravy, aj s vedením Štátneho fondu rozvoja bývania, aj po komunikácii s dotknutými subjektmi, to znamená, že aj s VÚC-kami, s obcami, samosprávou, ako aj s ďalšími. V prvom rade ide o pomoc s bývaním odchovancov detských domovov. Legislatívno-technická úprava, ktorou sa ustanovuje možnosť, že v prípade zákonom zadefinovaných fyzických osôb je možné podporiť obstaranie bytu aj kúpou staršieho bytu. Možnosti kúpy staršieho bytu pre fyzické osoby je zacielené na mladých manželov do 35 rokov, manželov s maloletým dieťaťom do 6 rokov, občanov s ťažkým zdravotným postihnutím, osamelých rodičov s nezaopatreným dieťaťom do pätnástich rokov. Okrem týchto skupín občanov navrhujem umožniť takúto kúpu aj od fyzickej osoby, ktorej skončilo poskytovanie starostlivosti v zariadení sociálno-právnej ochrany detí a sociálnej kurately na základe rozhodnutia súdu, alebo fyzickej osobe, ktorej skončila ústavná starostlivosť v domove sociálnych služieb pre deti, fyzickej osobe, ktorej skončilo poskytovanie sociálnej služby v zariadení sociálnych služieb s celoročnou poskytovanou formou. Navrhované riešenie bývania odchovancov detských domovov vyplýva z toho, že týmto občanom trvá ústavná starostlivosť len do dosiahnutia plnoletosti a ďalej až do osamostatnenia najdlhšie do dvadsiateho piateho roku veku bez možnosti riešenia ďalšieho bývania. Riešenie problému bývania týchto skupín občanov je niekoľkoročným problémom, ktorý neriešila ani možnosť kúpy novostavby bytu z dôvodu vyššej ceny nových bytov. Vzhľadom na nutnosť riešenia tohto problému sa navrhuje, aby sa týmto občanom umožnilo s podporou štátu obstarať si aj starší byt, cena ktorého môže byť dostupnejšia. V nadväznosti na vývoj cien stavebných prác a stavebných materiálov spotrebovaných v stavebníctve v predchádzajúcom období, ktoré majú vplyv na zvýšenie nákladov na realizáciu stavieb, sa navrhuje zvýšenie zákonných limitov úveru, čo som rád, pre všetky účely tak, aby bol vytvorený priestor vo vykonávacom predpise navrhovať výšku poskytovaného úveru reagujúceho na vývoj cien v stavebníctve. Toto bude určite vec, ktorá bude veľmi zaujímať aj obce aj samosprávy a všetky subjekty, ktoré sa venujú tejto problematike, takže ja by som vám len v krátkosti povedal tie sumy, ktoré sú v súčasnosti v právnej úprave, a ktoré navrhujem ja. Zmeny maximálnej výšky podpory sú aj uvedené v tabuľke, ktorá je presne špecifikovaná v dôvodovej správe, čiže každý, kto ma aj sledujete, viete si otvoriť tú dôvodovú správu na webe Národnej rady a viete si to porovnať. Takže napríklad výstavba a kúpa bytu, rodinného domu alebo bytového domu, maximálna výška podpory v platnom znení je 120-tisíc eur na byt, po novom by to malo byť do maximálnej výšky 200-tisíc eur na byt. Výstavba a kúpa nájomného bytu, maximálna výška podpory, tí, ktorí sa tomu venujete, viete, že je maximálne 1 500 eur za meter štvorcový podlahovej plochy bytu. Ja navrhujem 3 000 euro za meter štvorcový podlahovej plochy bytu. Modernizácia bytového domu, resp. odstránenie systémovej poruchy v bytovom dome, je 800 eur za meter štvorcový podlahovej plochy byt v súčasnom platnom znení, my navrhujeme 2 000 euro, čiže z 800 na 2 000 eur za meter štvorcový podlahovej plochy bytu. Zateplenie bytového domu v súčasnosti je 200 euro za meter štvorcový podlahovej plochy, ja navrhujem 400 euro za meter štvorcový podlahovej plochy bytu. Zároveň okrem zvýšenia týchto maximálnych výšok podpory navrhujem aj zmeniť výpočet podlahovej plochy rozhodujúcej pre výpočet výšky podpory započítaním podlahovej plochy na umiestnenie spoločného zariadenia, to znamená práčky, kotla alebo sušičky. Navrhujem taktiež rozšíriť oblasť modernizácie bytového domu o vybudovanie technického zariadenia, ktoré bude využívať obnoviteľné zdroje energie a vybudovanie zariadenia na mechanické vetranie so systémom repupeltácie tepla. Podmienkou však je, že tieto zariadenia sú určené pre vlastnú spotrebu bytovej budovy. Súčasne je zadefinované, že obnoviteľnými zdrojmi energie sú slnečné, tepelné kolektory, fotovoltaické panely a tepelné čerpadlá. Zároveň bude možnosť obstarávať byt prostredníctvom tzv. budúcej kúpy. A čo sa týka tých najdôležitejších zmien v návrhu zákona o Štátnom fonde rozvoja bývania, v predkladanom návrhu novely je navrhnutá úprava podmienok poskytovania podpory na obnovu bytovej budovy priamo nadväzujúca na implementovanie finančného nástroja na využitie finančných prostriedkov z európskych štrukturálnych a investičných fondov v rámci programového obdobia, ktoré v súčasnosti prebieha od 2021 do 2027 v objeme 415 mil. eur. Tu chcem každého upozorniť, že v prípade, ak neschválime tento návrh zákona, ktorý bol odkomunikovaný s ministerstvom dopravy, tak by malo za následok zamedzenie čerpania týchto finančných zdrojov. Čiže my v prípade, ak neschválime tento zákon, tak prídeme o 415 mil. eur. Konkrétne podmienky sa týkajú úspory minimálne tridsiatich percent primárnej energie obnoveného bytového domu. Taktiež návrhom výrazne chceme rozšíriť podporu budovania obnoviteľných zdrojov energie, ako aj možnosť realizácie ekologických opatrení, ktoré smerujú k zadržiavaniu vody v území. Tieto opatrenia významne znížia energetickú náročnosť bytového fondu nielen na fosílnych palivách, ale vytvoria ďalší mechanizmus rozšírenia zelenej energie pre domácnosti. Taktiež zákon rieši zefektívnenia a súčasne aj zjednodušenia a urýchlenie postupu pri poskytovaní podporu zo štátneho fondu. Navrhujeme, aby sa zaviedla elektronická komunikácia medzi Štátnym fondom rozvoja bývania a žiadateľom prostredníctvom elektronického informačného systémového fondu od podania žiadosti až po čerpanie podpory a následnú kontrolu podmienok, za ktorých bola podpora poskytovaná. Čiže de facto laicky povedané dostávame sa do 21. storočia v elektronizácii aj pri riešení týchto úverov alebo tejto problematiky pri Štátnom fonde rozvoja bývania. Tí, ktorí riešia denno-denne túto problematiku, či už starostovia obcí alebo firmy, ktoré sa venujú tejto problematike veľmi dobre vedia, že aký proces, aký dlhotrvajúci proces je pri riešení získavania úverov zo ŠFRB. Týmto spôsobom, výrazným spôsobom urýchlime proces riešenia úverov zo ŠFRB. Neschválením zákona v prípade, ak by neprešlo do druhého čítania alebo potom do tretieho čítania, nebude môcť Štátny fond rozvoja bývania plne využívať pripravovaný, ktorý je už pripravovaný, plne nový elektronický informačný systém, ktorého spustenie je plánované v tomto mesiaci, v máji 2023, z dôvodu neexistencie legislatívnej podpory. Zákonom sa vytvoria aj podmienky pre zefektívnenie procesu predkladania žiadostí o poskytovanie podpory prostredníctvom obcí. Navrhujem, aby sa zredukoval počet obcí v sídle okresu a dôjde k zlúčeniu niekoľkých okresov v rámci krajov tak, aby boli dostupné pre žiadateľov. Čiže tu je ďalší prvok, ktorým sa zrýchli tento proces. Zmenou zákona sa taktiež zohľadnia podmienky pre poskytovanie podpory pre fyzické osoby. Vytvorí sa napríklad možnosť pre fyzickú osobu nadobudnúť byt prostredníctvom tzv. budúcej kúpy, čo podľa doterajších podmienok nebolo možné. Zákon navrhuje množstvo ďalších legislatívno-technických úprav vedúcich k zefektívneniu a sprístupneniu poskytovania podpory pre väčší podiel a počet žiadateľov, ale aj zefektívneniu predkladania a schvaľovania žiadostí. Čiže, dámy a páni, toto, tento legislatívny návrh je čisto odborný. Čisto návrh, ktorý vzišiel z rokovaní a z nespočetných stretnutí medzi predstaviteľmi ministerstva dopravy, Štátneho fondu rozvoja bývania, obcí, vyšších územných celkov a v tomto návrhu sú fakt premietnuté ustanovenia, ktorými výrazným spôsobom zrýchlime proces čerpania úverov a taktiež, to chcem podotknúť, v prípade, ak schválime tento návrh zákona, je možnosť čerpať 415 mil. eur v programovom období do 2027 na výstavbu a obnovu bytového fondu na Slovensku. Takže dovolím si požiadať o podporu tohto návrhu zákona. Je veľmi potrebný a možno vás aj chcem takto vyzvať, že v prípade, ak máte nejaké výhrady alebo výčitky, kľudne sa spýtajte svojho starostu alebo predstaviteľa samosprávy v regióne, v ktorom žijete, dajte mu prečítať tento návrh a osobne si myslím, že bude vás určite presviedčať, aby ste podporili tento návrh do druhého čítania. A v prípade, ak máte aj nejaké otázky, veľmi rád vám ich zodpoviem v rámci rokovania výborov. Ďakujem pekne.